**Thema:** Dydd Santes Dwynwen /Dydd Sant Folant

Sut i ddangos cariad

Mae Ppt wedi ei baratoi i gyd-fynd â’r gwasanaeth ond nid oes rhaid ei ddefnyddio. Cofiwch addasu’r iaith i siwtio’ch ardal/plant.

**Sleid 1:** Teitl – Cariad

Ar y 25ain o Ionawr dŷn ni’n dathlu dydd Santes Dwynwen yng Nghymru, ac ar Chwefror 14eg mae diwrnod Sant Ffolant yn cael ei ddathlu drwy Brydain gyfan. Mae Diwrnod Sant Folant yn bwysig iawn i economi Prydain. I ddathlu’r diwrnod mae disgwyl i bobl Prydain wario £880 miliwn (wyth gant wyth deg o filiynau o bunnoedd)!

**Sleid 2:** Tabl yn dangos gwariant

Mae cwmnïau wrth eu bodd yn gwneud ymchwil i ddarganfod pa rannau o’r Deyrnas Unedig yw’r mwyaf rhamantus. Mae nhw’n gwneud hyn wrth gyfrifo faint o arian sy’n cael ei wario mewn gwahanol ddinasoedd ar gyfer Diwrnod Sant Folant. Ar dop yn tabl yn 2013 roedd dinas Sheffield, lle roedd dros £60 yn cael ei wario ar gyfartaledd i ddathlu’r diwrnod.

Yn agos at waelod y tabl roedd Aberystwyth ac Abertawe. Mae’n rhaid nad yw pobl Cymru mor ramantus â gweddill Prydain – oherwydd dim ond tua £8 y pen oedden nhw am wario ar Chwefror 14eg!

**Sleid 3:** Tabl yn dangos anrhegion

Tybed ar be roedd pobl yn gwario’u harian? O edrych ar y ddwy ochr i’r tabl, gwelwn mai siocled, blodau a pryd o fwyd sy’n ennill y dydd. *(Os nad dych chi am ddefnyddio’r Ppt rhaid newid y geiriau yma dipyn bach er mwyn esbonio yr ymchwil – dynion yn prynu...merched yn prynu...ayyb).*

**Sleid 4**: Lluniau o’r blodau a’r bwydydd isod

Carnations, *Maltesers* a *BigMa*c? Ynte rhosod, *Thorntons*, a bwyty posh? Efallai bod rhoi blodau a siocled yn rhamantus, ond ydy rhamant yr un peth â chariad?

Mae cariad yn rhywbeth arbennig iawn. Nid emosiwn yn unig ydy cariad go iawn. Mae ein emosiynau ni’n mynd i fyny /lan ac i lawr. Mae cariad go iawn yn gryf a chadarn. Dyma ddisgrifiad o gariad o’r Beibl -

**Sleidiau 5, 6, 7, 8, 9, 10, 11: Yr adnodau isod**

*5Mae cariad yn amyneddgar. Mae cariad yn garedig. (saib)*

*6Dydy cariad ddim yn cenfigennu, ddim yn brolio’i hun, nac yn llawn ohono’i hun. (saib)*

*7Dydy cariad ddim yn gwneud pethau anweddus, nag yn mynnu ei ffordd ei hun drwy’r adeg.(saib)*

*8Dydy e ddim yn digio a phwdu, ac mae’n fodlon anghofio pan mae rhywun wedi gwneud cam. (saib)*

*9Dydy cariad ddim yn mwynhau gweld drygioni — beth sy’n ei wneud e’n llawen ydy’r gwir. (saib)*

*10Mae cariad bob amser yn amddiffyn; mae bob amser yn credu; bob amser yn gobeithio; bob amser yn dal ati. (saib)*

*11 Fydd cariad byth yn chwalu. (1 Corinthiaid 13)*

Mae cariad rhamantus yn neis iawn, ond mae cariad yn fwy na rhamant. Beth am y math o gariad sy’n codi yn y nos i ofalu amdanon ni pan dŷn ni’n dost/ yn sâl, y math o gariad sy’n sefyll yn y glaw i’n gwylio ni’n cymryd rhan mewn chwaraeon, y math o gariad sy’n golchi a smwddio a glanhau, yn gweithio tu mewn a’r tu allan i’r tŷ er ein mwyn ni. Mae’r cariad rhwng rhiant a phlentyn yn gariad arbennig. A’r cariad hwnnw sy’n bodoli rhwng tad-cu/taid a mam-gu/nain – cariad sy wedi dal ati drwy’r blynyddoedd ac wedi datblygu a thyfu nes mai dim ond edrychiad sy eisiau ac mae nhw’n deall ei gilydd yn iawn.

Yr adeg yma o’r flwyddyn, pan mae Santes Dwynwen a Sant Folant yn y newyddion mae’n bwysig ein bod ni’n cofio bod mwy i gariad na chalonnau coch, blodau a siocled.

**Gweddïwn:**

Ein Tad, Diolchwn am yr adnod sy’n dweud mai ‘Cariad yw Duw’. Diolchwn mai oddi wrthyt ti y daw pob cariad. Diolchwn am bawb sy’n ein caru ni. Helpa ni i gofio bod cariad yn fwy nag emosiwn, yn fwy na rhoddion ac yn fwy na geiriau. Helpa ni i gofio bod gwir gariad yn gryf ac yn gadarn. Helpa ni i gofio bod gwir gariad i’w weld mewn gweithredoedd ac nid mewn geiriau gwag. Helpa ni i ddangos cariad at eraill drwy ein gweithredoedd. Diolchwn mai Ti, drwy dy Fab Iesu Grist sydd wedi dangos beth yw gwir gariad i’r byd, drwy farw ar y groes dros bob un. Amen.